Jong Chris se hartoorplanting 'n sukses | Maroela Media
Die 11-jarige Chris Truter van die Wes-Kaap is in 'n stabiele toestand in die waakeenheid van die Chris Barnard-hospitaal nadat hy Maandagaand 'n hartoorplanting ondergaan het.
Hugo, Chris se pa, het Dinsdag aan Maroela Media gesê dokters is baie positief oor die operasie hoewel die prosedure langer as verwag geduur het.
Die operasie het volgens hom nié Maandagmiddag 12:00 begin nie omdat daar vlugvertragings was. Die skenkerhart is van 'n ander provinsie – wat die gesin nié wil noem nie uit vrees dat die skenker geïdentifiseer kan word – na die Wes-Kaap gevlieg.
Chris is Dinsdagoggend net voor 02:00 uit die teater gebring. "Omdat hy al vorige operasies ondergaan het, was daar baie weefsel wat vergroei het wat tydens die operasie eers mooi skoongemaak moes word. Die dokters is egter baie positief. Volgens hulle was daar geen komplikasies tydens die operasie nie," sê hy.
Volgens Truter sal Chris nog tot minstens Woensdag onder erge verdowing bly waarna die dokters hom geleidelik sal bybring. Chris sal na verwagting nog twee weke in die hospitaal moet deurbring.
"Dis glad nie 'n eenvoudige proses om sommer net iemand by te bring ná so 'n groot operasie nie," sê hy. "Daar is baie wat in ag geneem moet word waarvan die drukking net een is. Mediese kenners meen egter kinders herstel vinniger as volwassenes, so ons hoop dat hy vinnig volkome sal herstel."
Die Truter-gesin sê hulle is met dankbaarheid gevul vir die nuwe lewe wat hul kind met dié operasie gekry het. "Ons sal nooit genoeg kan dankie sê aan die skenker vir wat die persoon vir ons gedoen het nie. Dis soos my vrou vanoggend sê: Ons het nie woorde om ons dankbaarheid te beskryf nie. Dis alles net genade en ons is opgewonde vir Chris om sy nuwe lewe te begin."
Die gesin het op hul amptelike Facebook-blad geskryf dié "geskenk" laat hulle met rou emosies. "Ons is dankbaar vir die onbaatsugtige geskenk en ook hartseer vir die groot prys van die geskenk. Ons dank God vir sy getroue hand oor ons familie."
Vir meer inligting oor die Stigting vir Orgaanskenkers, besoek hul amptelike webwerf. Om in kontak te tree met die Truter-gesin, stuur 'n e-pos na [email protected] of besoek die Heart4Chris-Facebook-blad.
Chris en Basson (Foto: Facebook)
Baie goeie nuus! Bly vir almal se part dat die spanning verby is. Mag hy net gesondheid geniet en die lewe geniet.
Dit is ń lang herstel proses maar wens hom en sy familie net krag en sterkte toe. Alles wat mooi is!!!
Dankie, Here. Baie dankie.
Ek het niks anders verwag nie. Daar is soveel mense wat vir hom en al die hospitaal personeel gebid het. Die Here het Sy hand oor hom gehou. Alle eer aan Hom.
Goeie nuus. Sterkte vir die herstel, mag dit nou beter gaan. Kom ons dink net vir 'n oomblik aan 'n ander gesin in 'n ander provinsie wat die week 'n geliefde begrawe.
Ek en my vrou is albei skenkers, en met sulke goeie nuus vir die kind hoop ek dat meer mense sal wees! Hoop daai skenker se familie sien wat hul kon doen vir die familie…